ออมสินใจดีแก้หนี้ คิดดอกตามใช้จริง
ออมสินเล็งใช้พีเพิลการ์ด ปล่อยกู้แก้หนี้นอกระบบ คิดดอกเบี้ยตามวงเงินที่เบิกจริง
27 ก.พ. 2560

ออมสินเล็งใช้พีเพิลการ์ด ปล่อยกู้แก้หนี้นอกระบบ คิดดอกเบี้ยตามวงเงินที่เบิกจริง
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ธนาคารพร้อมปล่อยกู้สินเชื่อในโครงการแก้หนี้นอกระบบ ซึ่งรัฐบาลจะเปิดตัวอย่างเป็นทางการในวันที่ 1 มี.ค. 2560 นี้ เบื้องต้นธนาคารเตรียมวงเงิน 5,000 ล้านบาท ปล่อยกู้สูงสุดต่อรายไม่เกิน 5 หมื่นบาท มีระยะเวลาชำระหนี้ไม่เกิน 5 ปี ดอกเบี้ย 0.85% ต่อเดือน หรือ 10% ต่อปี
ทั้งนี้ ผู้กู้สามารถเลือกขอสินเชื่อได้ 2 แบบ คือ กู้แบบปกติ คือ ธนาคารอนุมัติสินเชื่อให้ทั้งจำนวน หรือกู้ผ่านบัตรพีเพิลการ์ด ซึ่งธนาคารจะอนุมัติวงเงินกู้ใส่ในบัตรให้ลูกค้าสามารถกดเงินสดออกมาใช้ได้ตามความจำเป็น ซึ่งมีข้อดีกรณีที่ลูกค้าได้รับเงินกู้มาแต่ยังไม่ต้องการใช้เงินทั้งหมดในครั้งเดียว สามารถกดเงินเท่าที่จำเป็นตามความต้องการออกมาใช้ได้ โดยดอกเบี้ยจะเดินเฉพาะวงเงินที่กดออกมาใช้ต่างกับการกู้ปกติที่ดอกเบี้ยจะเดินเต็มจำนวนตามวงเงินที่อนุมัติ
นายวันชัย เจริญชัยมงคล ผู้อำนวยการสำนักบริหารจัดการหนี้สินนอกระบบ ธนาคารเพื่อการเกษตรและสหกรณ์การเกษตร (ธ.ก.ส.) กล่าวว่า ธ.ก.ส.พร้อมปล่อยกู้แก้หนี้นอกระบบวงเงิน 5,000 ล้านบาท จากข้อมูลผู้ลงทะเบียนส่วนใหญ่แจ้งว่ามีภาระหนี้ประมาณ 3 หมื่นบาท/ราย